Pakistanski premijer kritizirao američki raketni napad u Pakistanu
Pakistanski premijer Shaukat Aziz, u posjeti Washigntonu, kritizirao američki raketni napad 13 januara na mjesto održavanja susreta al-
Pakistanski premijer Shaukat Aziz se nalazi u posjeti Washigntonu zbog razgovora sa zvaničnicima u vrijeme sve većih napetosti između dva saveznika. On bi se danas trebao sastati s ministrom odbrane Donaldom Rumsfeldom, a sutra s predsjednikom Bushom. Premijer Aziz je stao u odbranu napora svoje vlade da zadobiju kontrolu nad udaljenim plemenskim regionima u blizini afganistanske granice. Govoreći jučer na američkoj televiziji, on je u pitanje doveo izvještaj u New York Timesu u kojem se navodi da su pokret Taleban, al-Qaida i strani borci ojačali kontrolu nad tim područjem posljednjih godina. On je rekao da je 80 hiljada pripadnika pakistanskih snaga u plemenskim regionima uhvatilo više članove al-Qaide, ali da američke, afganistanske, i pakistanske snage moraju učiniti više kako bi stalno patrolirale granicom. Gospodin Aziz je kritizirao američki raketni napad 13 januara na mjesto održavanja susreta al-Qaide u ruralnom Pakistanu u kojem je ubijeno 18 osoba. Raketni napad u kojem je ubijeno nekoliko al-Qaidinih vođa - doduše ne i čovjek broj dva Ayman al-Zawahiri - i najmanje 18 Pakistanaca među kojima je bilo žena i djece podstakao je žestoke anti-američke proteste širom Pakistana. Teresita Schaffer, Centar za strategijske i međunarodne studije, Washington DC: ”Za pakistansku vladu je vrlo bitno da Sjedinjene države poštuju suverenitet Pakistna, da vlada te zemlje bude i ostane u poziciji da kontrolira šta se dešava na tlu Pakistana.“ Gotovo istovjetan zahtjev izrekao je prije neki dan i pakistanski premijer i sutrašnji gost Bijele Kuće. Shaukat Aziz, predsjednik vlade Pakistana: <Nećemo odustati od borbe protiv terorizma, ali - naravno - ne možemo tolerirati nikakvu akciju sa bilo čije strane u našoj zemlji koja bi rezultirala onim što se desilo tokom pretprošlog vikenda.> Unatoč tenzijama koje je slučaj izazvao Scott McClellan, glasnogovornik Bijele Kuće ističe: ”Pakistan je dragocjen saveznik ratu protiv terorista. Tijesno surađujemo na njihovom privođenju pravdi i nastavićemo da to činimo.“ Osim o toj vrsti suradnje, predsjednik Bush i premijer Shaukat Aziz će, sasvim je izvjesno, razgovarati i o ekonomskoj suradnji i daljoj američkoj pomoći u obnovi pakistanskih područja teško oštećenih u katastrofalnom oktobarskom zemljotresu.